## Educació convoca les noves Beques GV-Talent per a reconéixer l’esforç, el compromís i l’excel·lència dels estudiants universitaris

*** La Direcció General d’Universitats destina 1.600.000 euros per a distingir el treball de més de 1.500 universitaris
* Estes beques, que es poden sol·licitar fins al 18 de juny, valoraran el millor expedient de cada curs i cada grau en les universitats públiques i privades valencianes i d’ensenyances artístiques del curs 23-24**

La Conselleria d’Educació, Cultura, Universitats i Ocupació ha publicat en el [Diari Oficial de la Generalitat Valenciana](https://dogv.gva.es/datos/2025/05/28/pdf/2025_16684_va.pdf) la convocatòria de les Beques GV-Talent, una nova iniciativa amb la qual es vol reconéixer l’esforç, el compromís i l’excel·lència de l’estudiantat universitari de la Comunitat Valenciana.

Estes ajudes compten amb una inversió d’1.600.000 euros. Des de la Direcció General d’Universitats s’estima que es beneficiaran més de 1.500 estudiants amb 1.000 euros cada un.

Des de la Conselleria s’atorgarà la Beca GV-Talent al millor expedient de cada curs i cada grau en totes les universitats valencianes, públiques i privades, així com d’estudis superiors d’ensenyances artístiques, corresponent al curs acadèmic 2023/2024.

Segons el director general d’Universitats, José Antonio Pérez Juan, “les Beques GV-Talent representen el compromís del Consell amb una universitat que premie el mèrit acadèmic sense renunciar a l’equitat. Volem animar els nostres estudiants a continuar treballant amb esforç, amb constància i amb il·lusió. Que sàpien que el seu rendiment i dedicació compten, que la seua excel·lència és un valor per a tota la societat valenciana”.

Esta convocatòria s’emmarca en una política integral de beques que busca garantir la igualtat d’oportunitats en l’accés i la permanència en la universitat. En este sentit, el director general ha indicat que “no hi ha verdadera equitat sense excel·lència, ni excel·lència sense equitat. Per això mantenim i reforcem convocatòries com la Manuela Solís, que garantixen que ningú es quede fora per raons econòmiques, i al mateix temps llancem GV-Talent per a recompensar els qui aconseguixen els millors expedients”.

Finalment, el director general d’Universitats ha destacat que “des del Consell volem que els universitaris valencians es caracteritzen per la seua excel·lència, la seua brillantor i el seu compromís amb el coneixement i amb el futur de la nostra societat”.

La convocatòria es pot consultar en el [portal oficial d’universitats de la Generalitat](https://universitats.gva.es/va/beca-gv-talent) i el termini de presentació de sol·licituds és fins al 18 de juny de 2025.

Per a poder optar a esta beca, seran requisits, entre altres, haver estat matriculat en modalitat presencial del curs acadèmic 2023/2024 de 60 crèdits com a mínim, corresponents al curs complet per al qual sol·licita la beca, així com acreditar la residència administrativa en algun municipi de la Comunitat Valenciana dins del termini de sol·licituds.

El Govern Valencià reafirma així la seua aposta per una universitat pública, accessible, exigent i compromesa amb el talent jove, ja que invertir en educació superior és invertir en el progrés de tota la Comunitat Valenciana.

Fecha: 30/05/2025